CELEX: 52017JC0044
Language: el
Date: 2017-12-06
Title: Κοινή πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μεικτή επιτροπή που έχει συσταθεί με τη συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου, όσον αφορά την έκδοση αποφάσεων σχετικά με τον εσωτερικό κανονισμό της μεικτής επιτροπής και την έγκριση των αρμοδιοτήτων των υποεπιτροπών και των ομάδων εργασίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 6.12.2017
            JOIN(2017) 44 final
            2017/0327(NLE)
            Κοινή πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μεικτή επιτροπή που έχει συσταθεί με τη συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου, όσον αφορά την έκδοση αποφάσεων σχετικά με τον εσωτερικό κανονισμό της μεικτής επιτροπής και την έγκριση των αρμοδιοτήτων των υποεπιτροπών και των ομάδων εργασίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που θα ληφθεί εξ ονόματος της Ένωσης στη μεικτή επιτροπή που συστάθηκε βάσει της συμφωνίας εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου.
            
            
               2.Πλαίσιο της πρότασης
            
            
               2.1.Συμφωνία εταιρικής σχέσης ΕΕ-Νέας Ζηλανδίας για τις σχέσεις και τη συνεργασία 
            
            
               Η συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου («η συμφωνία») έχει ως στόχο την εδραίωση ενισχυμένης εταιρικής σχέσης μεταξύ της ΕΕ και των κρατών μελών της και της Νέας Ζηλανδίας, καθώς και την εμβάθυνση και τη βελτίωση της συνεργασίας σε θέματα κοινού ενδιαφέροντος, με γνώμονα τις κοινές αξίες και αρχές, μεταξύ άλλων μέσω της ενίσχυσης του διαλόγου υψηλού επιπέδου. Η συμφωνία θα δημιουργήσει συνεκτικό, νομικά δεσμευτικό πλαίσιο για τις σχέσεις της ΕΕ με τη Νέα Ζηλανδία. Η συμφωνία εφαρμόζεται προσωρινά εν μέρει από τις 12 Ιανουαρίου 2017.
            
            
               2.2.Μεικτή επιτροπή 
            
            
               Η μεικτή επιτροπή συστήνεται με το άρθρο 53 της συμφωνίας. Τα κύρια καθήκοντά της είναι να διευκολύνει την εφαρμογή και την προώθηση των γενικών στόχων της συμφωνίας, καθώς και να διατηρεί τη γενική συνοχή των σχέσεων μεταξύ ΕΕ και Νέας Ζηλανδίας. Άλλα καθήκοντα της Μεικτής Επιτροπής, περιλαμβάνουν: την παρακολούθηση της ανάπτυξης των σχέσεων μεταξύ της ΕΕ και της Νέας Ζηλανδίας· την ανταλλαγή απόψεων και τη διατύπωση προτάσεων για οποιαδήποτε θέματα κοινού ενδιαφέροντος· την προσπάθεια επίλυσης των διαφορών που ενδέχεται να προκύψουν στους τομείς που καλύπτονται από τη συμφωνία. 
            
            
               Η μεικτή επιτροπή προβαίνει σε συστάσεις και λαμβάνει αποφάσεις, κατά περίπτωση, ώστε να τεθούν σε εφαρμογή ειδικές πτυχές της παρούσας συμφωνίας. Η μεικτή επιτροπή λειτουργεί με συναίνεση και συνεδριάζει σε επίπεδο υψηλών αξιωματούχων. Η μεικτή επιτροπή πρέπει να εγκρίνει τον εσωτερικό της κανονισμό. Δύναται να συγκροτεί υποεπιτροπές και ομάδες εργασίας για την αντιμετώπιση συγκεκριμένων ζητημάτων. 
            
            
               2.3.Προβλεπόμενη πράξη της μεικτής επιτροπής
            
            
               Κατά την πρώτη της συνεδρίαση, η μεικτή επιτροπή πρέπει να εκδώσει αποφάσεις όσον αφορά την έγκριση του εσωτερικού κανονισμού της μεικτής επιτροπής και τις αρμοδιότητες των υποεπιτροπών και ομάδων εργασίας («προβλεπόμενες πράξεις»).
            
            
               Σκοπός των προβλεπόμενων πράξεων είναι να εγκριθούν, σύμφωνα με το άρθρο 53 παράγραφος 4 της συμφωνίας, ο εσωτερικός κανονισμός στον οποίο βασίζεται η οργάνωση της μεικτής επιτροπής και οι αρμοδιότητες των υποεπιτροπών και ομάδων εργασίας ώστε να καταστεί δυνατή η εφαρμογή της συμφωνίας. 
            
            
               3.Θέση που πρέπει να ληφθεί εξ ονόματος της Ένωσης
            
            
               Η θέση που πρέπει να ληφθεί εξ ονόματος της Ένωσης θα πρέπει να έχει ως στόχο την έγκριση του εσωτερικού κανονισμού της μεικτής επιτροπής ΕΕ-Νέας Ζηλανδίας και των αρμοδιοτήτων των υποεπιτροπών και ομάδων εργασίας. Η θέση θα πρέπει να βασίζεται στα σχέδια αποφάσεων της μεικτής επιτροπής. 
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εν λόγω όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .
            
         
         
            
               4.1.2.Εφαρμογή στην προκειμένη περίπτωση
            
            
               Η μεικτή επιτροπή είναι όργανο που έχει συσταθεί από τη συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου.
            
            
               Οι πράξεις τις οποίες καλείται να θεσπίσει η μεικτή επιτροπή συνιστούν πράξεις που παράγουν έννομα αποτελέσματα. Αυτό οφείλεται στο γεγονός ότι σύμφωνα με το άρθρο 53 παράγραφος 3 στοιχείο θ) της συμφωνίας, η μεικτή επιτροπή πρέπει να εκδίδει αποφάσεις, οι οποίες είναι δεσμευτικές για τα μέρη της συμφωνίας.
            
            
               Οι προβλεπόμενες πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας.
            
            
               Ως εκ τούτου, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή αποτελείται από δύο σκέλη, και εάν ένας από τους σκοπούς ή ένα από τα σκέλη μπορεί να θεωρηθεί ότι έχει πρωτεύουσα σημασία, ενώ ο άλλος σκοπός ή το άλλο σκέλος έχει απλώς παρεμπίπτοντα χαρακτήρα, η απόφαση βάσει του άρθρου 218 παράγραφος 9 της ΣΛΕΕ πρέπει να εδράζεται σε μία και μόνο ουσιαστική νομική βάση, δηλ. εκείνη που επιβάλλει ο κύριος ή ο πρωτεύων σκοπός ή σκέλος.
            
            
               Όσον αφορά προβλεπόμενη πράξη η οποία επιδιώκει συγχρόνως πολλούς στόχους ή έχει πολλές συνιστώσες που συνδέονται άρρηκτα μεταξύ τους, χωρίς ο ένας/η μία να είναι παρακολουθηματικός/-ή σε σχέση με τον άλλο/την άλλη, η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ θα πρέπει να περιλαμβάνει, κατ’ εξαίρεση τις αντίστοιχες διαφορετικές νομικές βάσεις.
            
            
               4.2.2.Εφαρμογή στην προκειμένη περίπτωση
            
            
               Οι προβλεπόμενες πράξεις αποσκοπούν στην προαγωγή των στόχων της συμφωνίας και στη διευκόλυνση της εφαρμογή της. 
            
            
               Οι στόχοι και οι συνιστώσες της συμφωνίας αφορούν τους τομείς της κοινής εξωτερικής πολιτικής και πολιτικής ασφάλειας και της κοινής εμπορικής πολιτικής και συνεργασίας με τις αναπτυγμένες χώρες. Αυτές οι πτυχές της συμφωνίας είναι άρρηκτα συνδεδεμένες χωρίς η μία να είναι παρακολουθηματική σε σχέση με την άλλη. Η υπογραφή της συμφωνίας πραγματοποιήθηκε με βάση το άρθρο 37 της ΣΕΕ, το άρθρο 207 της ΣΛΕΕ και το άρθρο 212 παράγραφος 1.
            
            
               Ως εκ τούτου, οι προβλεπόμενες πράξεις θα πρέπει να βασίζονται στις ίδιες ουσιαστικές νομικές βάσεις.
            
            
               4.3.Συμπέρασμα
            
            
               Βάσει των ανωτέρω, η νομική βάση της προτεινόμενης απόφασης θα πρέπει συνεπώς να είναι το άρθρο 37 της ΣΕΕ, το άρθρο 207 της ΣΛΕΕ και το άρθρο 212 παράγραφος 1 της ΣΛΕΕ σε συνδυασμό με το άρθρο 218 παράγραφος 9 της ΣΛΕΕ. 
            
            
               2017/0327 (NLE)
            
            
               Κοινή πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μεικτή επιτροπή που έχει συσταθεί με τη συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου, όσον αφορά την έκδοση αποφάσεων σχετικά με τον εσωτερικό κανονισμό της μεικτής επιτροπής και την έγκριση των αρμοδιοτήτων των υποεπιτροπών και των ομάδων εργασίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 37,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 207 και 212 παράγραφος 1 σε συνδυασμό με το άρθρο 218 παράγραφος 9,
            
            
               Έχοντας υπόψη την κοινή πρόταση της Ευρωπαϊκής Επιτροπής και της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας,
            
            
               Εκτιμώντας τα ακόλουθα:
            
            
               (1)Η συμφωνία εταιρικής σχέσης μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου («η συμφωνία») υπεγράφη στις Βρυξέλλες στις 5 Οκτωβρίου 2016 και εφαρμόζεται προσωρινά από τις 12 Ιανουαρίου 2017.
            
            
               (2)Η συμφωνία προβλέπει στο άρθρο 53 παράγραφος 1 τη σύσταση μεικτής επιτροπής επιφορτισμένης με τη διευκόλυνση της εφαρμογής της συμφωνίας.
            
            
               (3)Το άρθρο 53 παράγραφος 4 της συμφωνίας ορίζει ότι η μεικτή επιτροπή πρέπει να εγκρίνει τον εσωτερικό της κανονισμό και ότι μπορεί να προβεί στη σύσταση υποεπιτροπών και ομάδων εργασίας για την αντιμετώπιση συγκεκριμένων ζητημάτων.
            
            
               (4)Το άρθρο 53 παράγραφος 5 της συμφωνίας προβλέπει ότι τα μέρη πρέπει να ασκούν από κοινού την προεδρία της μεικτής επιτροπής.
            
            
               (5)Προκειμένου να διασφαλισθεί η αποτελεσματική εφαρμογή της συμφωνίας, ο εσωτερικός κανονισμός της μεικτής επιτροπής θα πρέπει να εγκριθεί το συντομότερο δυνατό.
            
            
               (6)Η θέση της Ένωσης στο πλαίσιο της μεικτής επιτροπής θα πρέπει επομένως να βασίζεται στο συνημμένο σχέδιο αποφάσεων της μεικτής επιτροπής.
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί, εξ ονόματος της Ένωσης, στο πλαίσιο της πρώτης συνεδρίασης της μεικτής επιτροπής ΕΕ-Νέας Ζηλανδίας βασίζεται στο σχέδιο απόφασης της μεικτής επιτροπής που επισυνάπτεται στην παρούσα απόφαση.
            
            
               Άρθρο 2
            
            
               Η Ύπατη Εκπρόσωπος της Ένωσης για Θέματα Εξωτερικής Πολιτικής και Πολιτικής Ασφαλείας ασκεί την προεδρία της μεικτής επιτροπής που προβλέπεται στο άρθρο 53 της συμφωνίας. Η Ένωση ή, κατά περίπτωση, η Ένωση και τα κράτη μέλη, εκπροσωπούνται στη μεικτή επιτροπή ανάλογα με το αντικείμενο.
            
            
               Άρθρο 3
            
            
               Η παρούσα απόφαση απευθύνεται στην Επιτροπή και την Ύπατη Εκπρόσωπο της Ευρωπαϊκής Ένωσης για Θέματα Εξωτερικής Πολιτικής και Πολιτικής Ασφαλείας.
            
            
            
            
               Βρυξέλλες,
            
         
         
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        Υπόθεση C-399/12, Γερμανία κατά Συμβουλίου (ΔΟΑΟ), ECLI:EU:C:2014:2258, σκέψεις 61-64. 
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες,6.12.2017
            JOIN(2017) 44 final
            Κοινή πρόταση
            ΠΑΡΑΡΤΗΜΑ
            στην
            Απόφαση του Συμβουλίου
            σχετικά με τη θέση που πρέπει να ληφθεί, εξ ονόματος της Ευρωπαϊκής Ένωσης, στη μεικτή επιτροπή που έχει συσταθεί με τη συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου, όσον αφορά την έκδοση αποφάσεων σχετικά με τον εσωτερικό κανονισμό της μεικτής επιτροπής και την έγκριση των αρμοδιοτήτων των υποεπιτροπών και των ομάδων εργασίας
            
               
         
         
            
               ΠΑΡΑΡΤΗΜΑ
            
            
            
               ΑΠΟΦΑΣΗ αριθ. 1/… ΤΗΣ ΜΕΙΚΤΗΣ ΕΠΙΤΡΟΠΗΣ ΕΕ — ΝΕΑΣ ΖΗΛΑΝΔΙΑΣ
            
            
               της ...
            
            
               για τη θέσπιση του εσωτερικού κανονισμού της
            
            
            
               Η ΜΕΙΚΤΗ ΕΠΙΤΡΟΠΗ ΕΕ — ΝΕΑΣ ΖΗΛΑΝΔΙΑΣ
            
            
               Έχοντας υπόψη τη συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου (εφεξής «η συμφωνία»), και ιδίως το άρθρο 53, 
            
            
               Εκτιμώντας τα ακόλουθα:
            
            
               (1)Ορισμένα μέρη της συμφωνίας εφαρμόζονται προσωρινά από τις 12 Ιανουαρίου 2017.
            
            
               (2)Η μεικτή επιτροπή θα πρέπει, συνεπώς, να θεσπίσει τον εσωτερικό κανονισμό της.
            
            
            
               ΑΠΟΦΑΣΙΖΕΙ:
            
            
               Θεσπίζεται ο εσωτερικός κανονισμός της μεικτής επιτροπής ΕΕ-Νέας Ζηλανδίας, όπως παρατίθεται στο παράρτημα.
            
            
            
               Τόπος ..., 
            
            
               
                     Για τη μεικτή επιτροπή ΕΕ- Νέας Ζηλανδίας
               
               
                     Πρόεδρος
               
            
            
         
         
            
               Παράρτημα
            
            
               Συμφωνία εταιρικής σχέσης ΕΕ-Νέας Ζηλανδίας για τις σχέσεις και τη συνεργασία 
            
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΜΕΙΚΤΗΣ ΕΠΙΤΡΟΠΗΣ
            
            
               Καθήκοντα και σύνθεση
            
            
               1.Η μεικτή επιτροπή επιτελεί τα καθήκοντα που προβλέπονται στο άρθρο 53 της Συμφωνίας.
            
            
               2.Η μεικτή επιτροπή απαρτίζεται από εκπροσώπους των μερών στο κατάλληλο επίπεδο.
            
            
            
               Πρόεδρος
            
            
               3.Η προεδρία της μεικτής επιτροπής ασκείται εκ περιτροπής από τα μέρη για ένα ημερολογιακό έτος.
            
            
               4.Κατά παρέκκλιση από την παράγραφο 3, η πρώτη περίοδος αρχίζει την ημερομηνία της πρώτης συνεδρίασης της μεικτής επιτροπής και λήγει στις 31 Δεκεμβρίου του εν λόγω έτους.
            
            
            
               Συνεδριάσεις
            
            
               5.Η μεικτή επιτροπή συνεδριάζει κανονικά άπαξ ετησίως, εκτός εάν αποφασιστεί διαφορετικά από τα μέρη. Οι συνεδριάσεις συγκαλούνται από τον πρόεδρο και πραγματοποιούνται στις Βρυξέλλες και στο Ουέλινγκτον εναλλάξ, σε ημερομηνία που ορίζεται κατόπιν αμοιβαίας συμφωνίας. Κατόπιν αιτήματος οποιουδήποτε από τα δύο μέρη, μπορούν να διεξάγονται έκτακτες συνεδριάσεις της μεικτής επιτροπής, με συμφωνία των μερών.
            
            
               6.Η μεικτή επιτροπή συνεδριάζει κανονικά σε επίπεδο ανώτερων υπαλλήλων, εκτός εάν συμφωνηθεί διαφορετικά από τα μέρη.
            
            
            
               Δημοσιότητα
            
            
               7.Οι συνεδριάσεις της μεικτής επιτροπής δεν είναι δημόσιες, εκτός εάν ληφθεί διαφορετική απόφαση.
            
            
            
               Συμμετέχοντες
            
            
               8.Ο πρόεδρος ενημερώνεται μέσω των γραμματέων για την προβλεπόμενη σύνθεση της αντιπροσωπίας του μέρους πριν από κάθε συνεδρίαση.
            
         
         
            
               9.Ανάλογα με την περίπτωση και με συμφωνία των μερών, εμπειρογνώμονες ή αντιπρόσωποι άλλων οργάνων μπορούν να καλούνται να παρίστανται στις συνεδριάσεις της μεικτής επιτροπής ως παρατηρητές ή για να παράσχουν πληροφορίες σχετικά με ένα συγκεκριμένο θέμα.
            
            
            
               Γραμματείς 
            
            
               10.Ένας εκπρόσωπος της Ευρωπαϊκής Υπηρεσίας Εξωτερικής Δράσης και ένας εκπρόσωπος του Υπουργείου Εξωτερικών και Εμπορίου της Νέας Ζηλανδίας ασκούν από κοινού τα καθήκοντα των γραμματέων της μεικτής επιτροπής. Όλες οι ανακοινώσεις προς και από τον πρόεδρο της μεικτής επιτροπής διαβιβάζονται στους γραμματείς. 
            
            
            
               Ημερήσια διάταξη των συνεδριάσεων
            
            
               11.Η προεδρία καταρτίζει προσωρινή ημερήσια διάταξη για κάθε συνεδρίαση. Η εν λόγω ημερήσια διάταξη διαβιβάζεται, μαζί με τα σχετικά έγγραφα, στο άλλο μέρος, το αργότερο 15 ημέρες πριν από την έναρξη της συνεδρίασης.
            
            
               12.Η προσωρινή ημερήσια διάταξη περιλαμβάνει τα θέματα που υποβάλλονται στον πρόεδρο το αργότερο 21 ημέρες πριν από την έναρξη της συνεδρίασης.
            
            
               13.Κατά την έναρξη κάθε συνεδρίασης, η μεικτή επιτροπή εγκρίνει την τελική ημερήσια διάταξη. Μπορούν να εγγραφούν στην ημερήσια διάταξη θέματα εκτός από αυτά που περιλαμβάνονται στην προσωρινή διάταξη, εάν το συμφωνήσουν τα δύο μέρη.
            
            
               14.Με τη συμφωνία των μερών, ο πρόεδρος δύναται να επισπεύσει τις προθεσμίες που αναφέρονται στις παραγράφους 11 και 12, εφόσον απαιτείται.
            
            
            
               Πρακτικά
            
            
               15.Οι γραμματείς παράγουν από κοινού το σχέδιο πρακτικών κάθε συνεδρίασης, κατά κανόνα εντός 30 ημερολογιακών ημερών από τη λήξη της συνεδρίασης. Τα πρακτικά βασίζονται στη συντασσόμενη από τον πρόεδρο περίληψη των συμπερασμάτων στα οποία κατέληξε η μεικτή επιτροπή.
            
            
               16.Το σχέδιο πρακτικών εγκρίνεται και από τα δύο μέρη εντός 45 ημερολογιακών ημερών από τη λήξη της συνεδρίασης ή έως οποιαδήποτε άλλη ημερομηνία που συμφωνήσουν τα μέρη. Όταν επιτευχθεί συμφωνία επί του σχεδίου πρακτικών, υπογράφονται δύο πρωτότυπα από τον πρόεδρο και τους γραμματείς. Κάθε μέρος λαμβάνει ένα πρωτότυπο.
            
            
            
               Αποφάσεις και συστάσεις
            
            
               17.Η μεικτή επιτροπή μπορεί να συμφωνήσει να εκδώσει αποφάσεις ή συστάσεις. Αυτές φέρουν τον τίτλο «απόφαση» ή «σύσταση», συνοδευόμενο από αύξοντα αριθμό, την ημερομηνία έγκρισής τους και περιγραφή του αντικειμένου. Σε κάθε απόφαση αναφέρεται η ημερομηνία έναρξης ισχύος της. 
            
            
               18.Η μεικτή επιτροπή μπορεί να αποφασίσει να εκδώσει αποφάσεις ή συστάσεις δια της γραπτής διαδικασίας. Στις περιπτώσεις αυτές, τα μέρη συμφωνούν προθεσμία για τη διάρκεια της διαδικασίας. Εάν κατά την εκπνοή αυτής της προθεσμίας κανένα μέρος δεν έχει εκφράσει αντίθεση προς την προτεινόμενη απόφαση ή σύσταση, ο πρόεδρος της μεικτής επιτροπής δηλώνει ότι η απόφαση ή η σύσταση εγκρίθηκε με κοινή συμφωνία.
            
            
               19.Οι αποφάσεις και οι συστάσεις που εκδίδονται από τη μεικτή επιτροπή επικυρώνονται με την καταγραφή τους σε δύο αντίγραφα υπογεγραμμένα από τον πρόεδρο της μεικτής επιτροπής.
            
            
               20.Κάθε μέρος μπορεί να αποφασίσει σχετικά με τη δημοσίευση των αποφάσεων και των συστάσεων της μεικτής επιτροπής στην αντίστοιχη επίσημη εφημερίδα του.
            
         
         
            
            
               Αλληλογραφία
            
            
               21.Η αλληλογραφία που απευθύνεται στη μεικτή επιτροπή διαβιβάζεται στον γραμματέα του μέρους του συντάκτη, ο οποίος με τη σειρά του ενημερώνει τον άλλο γραμματέα.
            
            
               22.Οι γραμματείς διασφαλίζουν ότι η αλληλογραφία που απευθύνεται στη μεικτή επιτροπή διαβιβάζεται στον πρόεδρο και, όταν κρίνεται σκόπιμο, διανέμεται, σύμφωνα με την παράγραφο 25.
            
            
               23.Η αλληλογραφία του προέδρου αποστέλλεται από τους γραμματείς στα μέρη και, όταν κρίνεται σκόπιμο, διανέμεται υπό τη μορφή των εγγράφων που αναφέρονται στην παράγραφο 25.
            
            
               24.Η αλληλογραφία από και προς τον πρόεδρο μπορεί να συντάσσεται με οποιαδήποτε γραπτό μέσο, συμπεριλαμβανομένου του ηλεκτρονικού ταχυδρομείου.
            
            
            
               Έγγραφα
            
            
               25.Όταν οι συσκέψεις της μεικτής επιτροπής βασίζονται σε έγγραφα, τα έγγραφα αυτά αριθμούνται και διανέμονται από τους γραμματείς στους συμμετέχοντες.
            
            
            
               Δαπάνες
            
            
               26.Κάθε μέρος αναλαμβάνει όλες τις δαπάνες τις οποίες συνεπάγεται η συμμετοχή του στις συνεδριάσεις της μεικτής επιτροπής, όσον αφορά τα έξοδα προσωπικού, ταξιδιού και διαμονής, καθώς και τα έξοδα ταχυδρομείου και τηλεπικοινωνιών.
            
            
               27.Τις δαπάνες για τη διοργάνωση των συνεδριάσεων και την αναπαραγωγή εγγράφων αναλαμβάνει το μέρος που φιλοξενεί τη συνεδρίαση.
            
            
            
               Υποεπιτροπές και ομάδες εργασίας
            
            
               28.Η μεικτή επιτροπή μπορεί να αποφασίσει τη σύσταση υποεπιτροπών και ομάδων εργασίας, προκειμένου να την επικουρούν στην εκτέλεση των καθηκόντων της.
            
            
               29.Η μεικτή επιτροπή μπορεί να αποφασίσει να καταργήσει κάθε υποεπιτροπή ή ομάδα εργασίας που έχει συστήσει ή να καθορίσει ή να τροποποιήσει την εντολή της.
            
            
               30.Οι υποεπιτροπές και οι ομάδες εργασίας υποβάλλουν έκθεση στη μεικτή επιτροπή μετά από κάθε συνεδρίασή τους.
            
            
               31.Οι ομάδες εργασίας δεν διαθέτουν καμία εξουσία λήψης αποφάσεων, αλλά δύνανται να υποβάλουν συστάσεις στη μεικτή επιτροπή.
            
            
         
         
            
               Τροποποίηση του εσωτερικού κανονισμού
            
            
               32.Τα μέρη μπορούν να συμφωνήσουν να τροποποιήσουν τον εν λόγω εσωτερικό κανονισμό, σύμφωνα με τις παραγράφους 17 έως 20.
            
            
            
               ΑΠΟΦΑΣΗ αριθ. 2/… ΤΗΣ ΜΕΙΚΤΗΣ ΕΠΙΤΡΟΠΗΣ ΕΕ — ΝΕΑΣ ΖΗΛΑΝΔΙΑΣ
            
            
               της....
            
            
               σχετικά με την έγκριση της εντολής των υποεπιτροπών και των ομάδων εργασίας 
            
            
            
               Η ΜΕΙΚΤΗ ΕΠΙΤΡΟΠΗ ΕΕ — ΝΕΑΣ ΖΗΛΑΝΔΙΑΣ
            
            
               Έχοντας υπόψη τη συμφωνία εταιρικής σχέσης για τις σχέσεις και τη συνεργασία μεταξύ της Ευρωπαϊκής Ένωσης και των κρατών μελών της, αφενός, και της Νέας Ζηλανδίας, αφετέρου (εφεξής «η συμφωνία»), και ιδίως το άρθρο 53 και τις παραγράφους 28 έως 31 του εσωτερικού κανονισμού της μεικτής επιτροπής, 
            
            
               Εκτιμώντας τα ακόλουθα:
            
            
               Σύμφωνα με την παράγραφο 28 του εσωτερικού κανονισμού της, η μεικτή επιτροπή μπορεί να συστήνει υποεπιτροπές και ομάδες εργασίας, προκειμένου να την επικουρούν στην εκτέλεση των καθηκόντων της.
            
            
            
               ΑΠΟΦΑΣΙΖΕΙ:
            
            
               Η εντολή των υποεπιτροπών και των ομάδων εργασίας ορίζεται στο παράρτημα.
            
            
            
               Τόπος ...., xxxx.
            
            
            
               
                     Για τη μεικτή επιτροπή ΕΕ- Νέας Ζηλανδίας
               
               
                     Πρόεδρος
               
            
            
         
         
            
            
               Παράρτημα 
            
            
               Εντολή
                  των υποεπιτροπών και των ομάδων εργασίας
            
            
               1.Οι υποεπιτροπές και οι ομάδες εργασίας συζητούν την εφαρμογή της συμφωνίας στους τομείς αρμοδιότητάς τους, όπως καθορίζεται από τη μεικτή επιτροπή. Δύνανται επίσης να συζητούν θέματα ή συγκεκριμένα σχέδια που αφορούν τον σχετικό τομέα της διμερούς συνεργασίας.
            
            
               2.Οι υποεπιτροπές και οι ομάδες εργασίας λειτουργούν υπό την εποπτεία της μεικτής επιτροπής. Τα κράτη μέλη διαβιβάζουν τα πρακτικά και τις συστάσεις στη μεικτή επιτροπή εντός των χρονικών πλαισίων που καθορίζονται από τη μεικτή επιτροπή.
            
            
               3.Οι υποεπιτροπές και οι ομάδες εργασίας αποτελούνται από εκπροσώπους και των δύο μερών.
            
            
               4.Οι υποεπιτροπές και οι ομάδες εργασίας μπορούν να καλούν εμπειρογνώμονες στις συνεδριάσεις τους και να ζητούν τη γνώμη τους για συγκεκριμένα σημεία της ημερήσιας διάταξης.
            
            
               5.Η προεδρία των υποεπιτροπών και των ομάδων εργασίας ασκείται από το μέρος που ασκεί την προεδρία τη μεικτής επιτροπής.
            
            
               6.Εκπρόσωποι αμφότερων των μερών διατελούν από κοινού γραμματείς κάθε υποεπιτροπής και ομάδας εργασίας. Οι γραμματείς ασκούν τα ίδια καθήκοντα όπως οι γραμματείς της μεικτής επιτροπής. 
            
            
               7.Οι υποεπιτροπές και οι ομάδες εργασίας συνεδριάζουν τουλάχιστον όσο συχνά ορίζεται από τη μεικτή επιτροπή. Κατόπιν αιτήματος οποιουδήποτε από τα δύο μέρη, μπορούν να διεξάγονται έκτακτες συνεδριάσεις, με συμφωνία των μερών. Κάθε συνεδρίαση συγκαλείται σε τόπο και ημερομηνία που συμφωνούνται από κοινού από τα μέρη.
            
            
               8.Οι υποεπιτροπές και οι ομάδες εργασίας λειτουργούν σύμφωνα με τον εσωτερικό κανονισμό της μεικτής επιτροπής όσον αφορά τις ημερήσιες διατάξεις, τα πρακτικά, τις συστάσεις, την αλληλογραφία, τα έγγραφα και τις δαπάνες, εκτός αν ορίζεται διαφορετικά από τη μεικτή επιτροπή.
            
            
               9.Εκτός εάν τα μέρη αποφασίσουν διαφορετικά, οι συνεδριάσεις δεν είναι δημόσιες.